Viskupič, Marián, poslanec NR SR (2023-06-20):
Pán predsedajúci, ďakujem pekne ešte raz za slovo. Takže dovolím si, dovolím si trošku hlbšie vysvetliť vlastne dôvod predloženia tohto návrhu zákona aj teda celú tú genézu. Takže v roku 2020, v prvom roku vlastne vlády už teda aktuálneho, aktuálneho funkčného obdobia boli do zákona o dani z príjmov doplnené ustanovenia tzv. týchto CFC pravidiel zahraničných kontrolných spoločností, ktorými sa teda do zákona doplnilo zdaňovanie týchto príjmov pre fyzické osoby. No, ako je to všeobecne s tými CFC pravidlami? Ako také ich, samozrejme, bola Slovenská republika povinná implementovať do zákona o dani z príjmov, ale teda vo vzťahu ku právnickým osobám. Toto je to kľúčové, právnické, fyzické. Takže túto právnu úpravu Slovenská republika pre, pre právnické osoby správne implementovala v súlade so smernicou Rady EÚ 2016/1174 v platnom znení. To je v poriadku, to máme, sme plne v súlade s právom Európskej únie. No ale prijatie tejto úpravy aj pre fyzické osoby predstavovalo prekročenie rámca a aj cieľov tej Európskej smernice. No, voláme to goldplating. Takéto pozlacovanie, vyrobenie pravidiel aj takých, ktoré po nás Európska únia nevyžaduje. No a dnes navrhovanou úpravou, predkladaným návrhom zákona sa má tento uvedený, vyššie uvedený nedostatok odstrániť, pričom teda sa to nijakovsky nedotkne kvality právnej úpravy v zmysle cieľov, ktoré sú sledované teda európskou smernicou. Pred účinnosťou špeciálnej právnej úpravy boli a stále sú v zákone o dani z príjmov ustanovenia, ktoré upravujú zdanenie príjmov fyzických osôb v čase ich reálneho príjmu, a toto je práve naším cieľom pri predkladaní tohto, tohto zákona. Ustanovenia CFC pravidiel vo vzťahu k fyzickým osobám sa mali prvýkrát uplatniť za rok 2022, to znamená v podaných daňových priznaniach v roku 2023. Týkajú sa hlavne tých fyzických osôb, ktoré majú príjem zo zahraničia, a teda predpokladám, že väčšina z nich majú predĺženú lehotu na podanie majetkových priznaní do roku, do septembra roku 2023. To znamená, že stále ešte keď túto úpravu prijmeme, tak, tak vlastne tie problémy odstránime. Ako som povedal teda, znamená to, že stále ešte máme možnosť, možnosť túto vec opraviť tak, aby sme sa ako Slovenská republika za prvé teda vyhli možným žalobám a za druhé teda, aby sme predchádzali odchodu vysokopríjmových daňovníkov do zahraničia. Toto je teda tiež kľúčové. Proste na základe dát bolo zistené, že viacerí vysokopríjmoví daňovníci zo Slovenska sa z dôvodu tejto prijatej spornej právnej úpravy rozhodli presťahovať do zahraničia, čím si teda zmenili svoju daňovú rezidenciu, no a ten význam pre Slovensko to má ten, že jednoducho Slovenská republika prišla o nejakú časť príjmov do štátneho rozpočtu. Nie, samozrejme, len o príjmy, o príjmy z dane z príjmov fyzickej osoby, ale aj iné dane súvisiace so spotrebou proste týchto, týchto ľudí, napríklad dépeháčka. No. Aké, aké sú teda nedostatky právnej úpravy, ktorú sme teda zákonom č. 416/2020 Z. z. prijali a teda prečo ju rušíme? Takže už len veľmi stručne, nakoľko mám, nakoľko mám dve minúty. Takže po prvé, táto právna úprava zaviedla fyzickým osobám daňové povinnosti neúčelne a neproporcionálne. Za druhé, ako som už spomínal, len minimum krajín Európskej únie má takúto právnu úpravu pre fyzické osoby, v žiadnom prípade nie takúto striktnú. Veľká väčšina žiadnu takúto úpravu nemá. Po tretie, aj, aj právne úpravy, ktoré zostanú, proste zabezpečujú efektívne a legitímne nástroje na dosahovanie cieľov smernice daňovej politiky štátu pri súčasnom zachovaní účelnosti subsidiarity a proporcionality. No a po štvrté, proste táto právna úprava je nesystémová, a to aj vo vzťahu k právnej úprave Obchodného zákonníka. Čiže to riešenie je jednoduché a jednoznačné. Predložený návrh zákona proste toto z právnej úpravy škrtá a CFC pravidlá pre fyzické osoby proste ruší. Ešte raz opakujem, CFC pravidlá pre právnické osoby, tak ako vyžaduje aj Európska únia, zostávajú v platnosti. Sme plne v súlade s Európskou úniou aj so všetkými pravidlami v tejto oblasti. Obrátim sa na štyroch, piatich kolegov, ktorých tu máme. Kolegovia, prosím o podporu tohto návrhu zákona a veľmi pekne ďakujem za pozornosť a všetkým, čo sme tu vydržali, želám pekný zvyšok dňa a príjemný večer. Ďakujem.